정조 4년
庚子十二月二十五日辰時。上御宣政殿。常參次對。各司久任郞廳。同爲入侍時。行都承旨嚴璹。行左承旨洪檢。行右承旨李亨逵。左副承旨徐有防。右副承旨金宇鎭。同副承旨鄭志儉。記事官金載瓚。假注書李集斗。編修官文采五。記事官徐龍輔。先行四拜禮。以次進伏。上具翼善冠袞龍袍殿座。常參官入就位。行四拜禮訖。贊儀與引儀。分立月臺。高聲唱曰。有啓辭官上殿。無啓辭官退去。上曰。次對亦爲進參。領議政金尙喆。領敦寧李溵。右議政李徽之。戶曹判書金華鎭。江華留守趙㻐。吏曹判書李衍祥。兵曹判書李性源。副司直李柱國徐有寧。行大司成鄭民始。副司直蔡弘履。刑曹參判鄭元始。大司憲李𡊠。應敎朴天衡。副應敎金履禧。掌令尹行晉。持平李兢淵李羽晉。獻納安廷玹。校理朴天行。副校理柳孟養趙鼎鎭。正言趙城鎭。修撰金翊休。副修撰徐鼎修。事變假注書徐美修。以次上殿進伏。尙喆曰。日間。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。三陽回泰。一元將復。邦慶維新。卽臣民攢手之祝也。上曰。事在目下。關係甚重。而兆朕已著。情可見。不可不先以此事言之矣。卽見大司諫李得臣上疏。則依例懲討之餘。尾附數行。而渠乃以不忍聞之說。肆口吐出。登諸章奏。有若樂道者然。略無顧忌。直陳君前。是豈臣分乎。日前刑判一疏。予豈忍聞忍言。而猶屬劈破義理嚴守隄防之事。故予實忍痛泚筆。强爲之批。李致中之疏。踪地與他有異。疏中擧名指斥。故容或少恕。而黽勉賜答矣。至於李得臣。則地處與致中不同。語意與重臣各異。而敢以肆然數語。插入疏末。有若予樂聞樂道者。提起其不忍言不忍聞之事。便同龜柱等請討之例。是豈誠實底道理也。予欲言之。淚在言先。五內崩迫。不忍形言。此莫非予之忱誠。不能交孚之致也。仍命讀得臣疏本訖。尙喆曰。殿下以千古逈出之孝。當千古所無之地。秉執之義理炳乎。若日星。而渠以今日臣子。安敢書不忍聞之言。至達於天聰。貽慼我殿下之心乎。上曰。予豈以一分私義。有如此之敎耶。雖於敵以下。尙不忍以其人不忍聞之言。率爾加之。予雖不穀。忝在君位。渠苟有一毫臣分。乃敢以至哀至痛之言。肆然筆之於書。使予若聞其不哀不痛者然乎。卽所謂不見其形。願察其影。抑塞之外。世道之憂。已無可言。徽之曰。此豈今日臣子。所可容易說道之事乎。聞來。不勝駭憤矣。上曰。此言一番聽之。痛抑百倍。予豈忍言。予豈忍聞。渠若有所執。則予何必强迫。以不忍聞之言。至徹予聽乎。旣曰。臣事其君。而若是容易陳達。視同故紙者。天下寧有如許臣分乎。尙喆曰。此非如是下敎之事。疏語太欠誠實。合有聲罪之端。爲先施以削職之典。何如。上曰。商量處之。尙喆曰。義理若或由玆而壞亂。則宜思闡明之道。而此非齊聲請討。雖一二人。足以論列渠罪。願勿過傷聖懷焉。上曰。諸承宣職在喉舌地是近密。而此等之疏。遽然捧納。極爲非矣。所當推考。而姑不警責者。有所顧惜處故耳。璹曰。臣則全然不知。未及致察矣。有防等曰。臣等詣閤之時。此疏到院。霎見紙面。則槪是近來懲討之例疏。故全不覺末段之有此語。謂以言事。率爾捧納。臣等不察之罪。實無所逃矣。尙喆曰。都承旨嚴璹。聖敎之下。分疏奏對。極爲未安罷職。何如。上曰。遞差。可也。出擧條上曰。承旨前望單子。入之。賤臣承命出來持入。以弘文館副應敎金履禧爲承旨。上曰。新除授承旨。牌招察任。出榻敎上曰。直閣徐鼎修。進去奎章閣。看檢架冊。可也。尙喆曰。卽見慶尙監司趙時俊狀啓。則以爲量田便否。博詢民情。各邑阡陌四標。亦免幼錯。姑不願從。而惟眞寶善山梁山金海等邑。屢經汰落。溝洫皆變。改量之政。在所不已。目下事。力不逮。亦多妨農之慮。待明秋釐正事。請令廟堂稟旨分付爲辭矣。一道民情。多不願改量。四邑田政。不可不釐正。依所請待明秋擧行之意。分付。何如。上曰。依爲之。出擧條尙喆曰。頃因儒臣箚論。各道田政之最紊。不可不改量處。令道臣論理狀聞後。稟處之意。覆奏分付矣。卽見平安監司鄭尙淳狀啓。則以爲本道田制。每當戌年。釐正成案。亦於每年。從實踏驗。別無弊端。民情擧皆不願。而必令改量。反致騷擾。另飭守令。踏驗一款。着意擧行爲辭矣。民情旣皆不願。踏驗果有實效。則不必强令擧行。依所請今姑置之。何如。上曰。依爲之。出擧條尙喆曰。此北兵使具明謙狀啓也。明春行營屬軍兵合操。茂山以北各衛軍兵巡操。依定式擧行。請令廟堂稟旨。分付矣。北關以其被災之故。方有設賑之邑。當春行操。恐貽民弊。而邊上詰戎之連爲停止。亦甚可悶。何以爲之乎。上曰。右相之意。何如。徽之曰。農事方張之時。遠地裹糧往來。民弊不可不恤。停止。似好矣。上曰。停操。可也。出擧條尙喆曰。此江原監司金尙集狀啓也。以爲明春合操與營將巡點。何以爲之事。請令廟堂稟旨。分付。而三鎭勸別武都試。依例擧行爲辭矣。秋操旣未設行。則春操之又爲停止。其在詰戎之政。恐涉疎虞。何以爲之乎。上曰。停操。何如。尙喆曰。方春妨農。民事可悶。停止似好。而勸別武都試。依例擧行之意。分付。何如。上曰。依爲之。出擧條尙喆曰。此北兵使具明謙狀啓也。以爲鍾城府西城外防江第二處石築。毁決三十把。使本府隨毁隨補。第三處木栅。毁決一百三十四把。雖欲補築。必無底績之期。今姑置之。慶源府古珥島所築有二處。上築五十把。下築百二十把。而今年新決處有三派。二派則今始斷流。一派則原築半沈水中。如欲設築。防其三派。有非人力所能防捍。奔流之勢。莫可沮遏。防築一節。不敢輕議。江邊生土。莫如植樹。若於鍾城之第一築以上及慶源之洗麻把守以下。限十年種植雜木。盤根固結。則可以永久恃賴。監司臣鄭昌順巡到時。已與之講確。竝令廟堂。稟處爲請矣。隨築隨毁。人力難容之處。何可以無益之巨役。徒費有限之民力乎。毋論樹木種植。其他設施。從便隄防。惟在道帥臣相度完了。成其實效。以此嚴飭分付。何如。上曰。依爲之。出擧條尙喆曰。頃以湖南水操後。以軍卒之渰沒。依海西分操例。論理狀聞之意。筵稟分付矣。卽見監司徐有隣狀啓。則以爲採探軍民之願。參互水使之報。則萬頃之古群山諸島環擁。各有內外。海門中平鋪大湖。可容數百戰船。而兩湖水營。上下控勢。此實天作之一關防。今以古群山。定爲行操之所。該鎭僉使。以秩高有聲望人。仍兼營將。且管防守。則戰船餉穀軍器。別無創置之弊。而新備者。不過旗幟之屬而已。請令廟堂。稟旨分付矣。分操變通事。五邑鎭軍民之樂從。旣如此。古群山之可合行操。海防形便。又如此。道臣所請。誠有所據。依此擧行之意。分付道帥臣。應行事例。待其節目上來。更爲稟處。古群山僉使。旣兼營將。且當操鍊之責。此是創設之初。不可不另擇。以有履歷有聲望人。差遣之意。分付該曹。何如。上曰。依爲之。出擧條尙喆曰。前因前判書金孝大等上疏。東泉廟碑文。詞臣撰出之請。有本館領事稟處之命矣。本廟與崇仁崇德崇義諸殿事體逈異。爲其子孫者。如欲立碑。雖不必禁。至於撰文詞臣之。自本館啓下。事異常格。置之。何如。上曰。依爲之。出擧條尙喆曰。正言李兢淵上疏批旨。有下廟堂覆奏之命矣。其一守令數遞之害。大關民邑。另飭銓曹。朔數之內。毋得遷轉事也。守令數遞。爲今切中之弊。而州府郡縣之移遷。自有定限之朔數。如非迫不得已。不拘常格之時。毋或輕易遷動事。另加申飭銓曹。何如。上曰。依爲之。出擧條尙喆曰。正言李兢淵上疏批旨。有下廟堂覆奏之命矣。其一京城市肆。所謂都賈之弊。日增月滋。嚴飭法司。永加禁斷事也。京市都賈之弊。非朝令不嚴。實緣人心之巧詐日甚。法司之奉行不勤。以致物價漸益騰踊。小民偏受其害。更加嚴飭法司。俾有禁斷之實效。何如。上曰。都賈之弊。足係都民大弊。已往雖不可一一推覈。嗣後復踵前習。則法司之官。隨聞重繩。斷不可已。另加嚴飭。可也。出擧條尙喆曰。正言李兢淵上疏批旨。有下廟堂覆奏之命矣。其一外邑軍布。一夫所納一疋之內。難以參半。故以純錢捧之。分半作木。大爲民弊。令道臣木貴處。以錢捧之。木賤處。以木捧之。準其參半之數事也。軍布錢木參半。自是朝家事目。木貴處捧錢。木賤處捧木。準其參半之數。惟在諸道道臣之量宜裁定。以此更加申飭。何如。上曰。依爲之。出擧條尙喆曰。正言李兢淵上疏批旨。有下廟堂覆奏之命矣。其一各司奴婢之在外邑者。雖有逃故。不許頉減。族徵隣徵。到處皆然。申飭各司。詳覈頉給事也。各司奴婢逃故。隨闕充定。以除其隣族之弊。此不但朝家申飭。非一非再。況且道比摠之令。實出於裒多益寡。使民無怨之意。以此更加嚴飭諸道。俾無隨現論責之患。何如。上曰。依爲之。誠如卿言。此道臣之責也。朝家之許令通一道比摠。不但裒多益寡之政而已。當初定制也。較數歲之摠。取其最小條。則已是寧失於民之意。而釐弊未久。生弊又如此。此等道伯。何責分憂。論以綜實之道。不勤擧行之道伯。所當摘發重勘。而事屬旣往。亦非一二人。今姑參酌。而新道伯下去後。使之先從此事。査櫛革弊。大扺此邑。雖多逃故。彼邑豈無生産。强者不漏。弱者不侵。則此爲蘇瘼之要方。一體嚴飭嶺南外諸道。亦可三隅反處。自備局措辭行會。俾各惕念擧行。無或如前泛忽。可也。出擧條尙喆曰。正言李兢淵疏中。以爲軍問移劃大同輸納之際。爲弊多端。一依各宮房例。自戶曹捧給。則勢或有相妨。弊反恐倍前。似難輕易許施矣。上曰。惠堂及陳疏臺臣。各陳所見。可也。宣惠廳堂上李性源曰。移劃大同之爲民邑之弊者。槪因軍門上納之最高重也。若依臺臣所請。自地曹直爲捧給。則庶爲一分矯弊之道。在本廳則別無利害之可達者矣。前正言李兢淵曰。臣於待罪南邑時。詳聞其委折。則軍門上納之最爲大弊者。專由於斛上濫捧。情債多徵之致也。以是之故。船漢厭避。民亦受害。若如各宮房免稅之。自戶曹捧給。則庶可以救弊矣。尙喆曰。終有所窒礙。今姑置之。更加消詳處之。何如。上曰。依爲之。出擧條柱國曰。若移劃惠廳。則惠廳別無利害。而移劃軍門。則加給千餘石。然後可無放料時不足之患矣。尙喆曰。若令軍門放料。則加給。然後果無不足之弊矣。上曰。若如臺臣之言。則民果受弊。而不能支保耶。兢淵曰。果爲民弊之不少。故道臣欲爲論啓而未果矣。尙喆曰。正言李兢淵上疏批旨。有下廟堂覆奏之命矣。其一魚産漸貴。蓋緣均役之後。漁箭雖不得魚。亦納其稅。故民不敢設箭之致也。使各道捧納漁箭所出元定之數。而均廳不復主管其箭數事也。均廳漁稅變通事。前後均堂。曾以此事。連有消詳於廟堂。而臺論適又如此。該堂亦方入侍。下詢處之。何如。上曰。事係重大。更加爛漫消詳。後日登對時。稟處。可也。出擧條尙喆曰。此慶尙道暗行御史李時秀別單也。其一。大丘營債。自明年停其利息。負十兩之債者。歲納一兩。至於十年然後。取其券而焚之。營用之不可廢者。議于廟堂區處事也。本營放債之爲民痼弊。誠如御史所論矣。槪此南倉本錢。以前後道臣之別備。至有備局句管之擧。而若其放債殖利。不過爲營各庫需用之資矣。苟能初不遷動。守而儲畜。則當爲國家不虞之用。如欲無中生財。尾閭花消。則徒貽百姓無窮之弊。爲今之道。不必別有變通。嚴飭道臣。本錢之散在民問者。除其利殖。漸次準捧。給債謬例。一切防禁。最爲拔本塞源之道。自朝家如是飭禁之後。苟有犯者。當該道臣。隨其現發。施以制書有違之律。停債之後。或有營用之不可不變通者。則論理報備局。消詳稟處之意。分付道臣。何如。上曰。依爲之。出擧條尙喆曰。此慶尙道暗行御史李時秀別單也。其一慶州海戶之弊。不可不嚴禁。而營邑京司情債。一依倉穀色落之規。從略酌定事也。海戶進獻時。京外情債之弊。奚獨本道如此。其必諸道同然。而此與國穀色落有異。朝家之酌定多寡。有傷事面。此在諸道道臣之逐邑査正。營邑下屬侵漁之弊。各別痛禁。至於京司之濫徵者。隨現報備局。嚴飭諸司。則庶有矯救之效。以此分付諸道道臣。亦爲申飭京司。俾無如前過濫之弊。何如。上曰。所奏。好矣。依此爲之。査正形止。令道臣狀聞。可也。出擧條尙喆曰。此慶尙暗行御史李時秀別單也。其一。還穀過多。民受其害。而居昌咸陽等數邑。處在山峽。絶無變遷之路。從速變通事也。本府穀簿。視他道最多。吏緣爲奸。民受其害之言。御史所論。可謂得其情矣。次次移轉之朝令。欲捄遍多遍少之弊。而勢有窒礙。事難施行。爲今除弊之道。發賣之外。更無他策。而十萬石當賣之論。道臣亦往復於廟堂。今者繡啓所請又如此。分付道臣。以其穀最多。不可不區處之邑。定其斛數。論理狀聞後。更爲稟處之意。分付。何如。上曰。依爲之。出擧條尙喆曰。此慶尙道暗行御史李時秀別單也。其一。寺奴之逃故。黃白之明白無疑者。略加査頉。此後賜牌奴婢。除出於元數之中。則庶或爲一分捄弊事也。寺奴之弊。從前道比摠之朝令。槪出於査正其虛實。裒益其多寡之意。則生産之不能搜括。逃故之未卽塡充。此實守令之責也。其所隨闕充額。唯在本道之闊狹。毋失比摠之數而已。至於宮房賜與。除出元額之請。自古必以隱漏劃定者。法意有在。若欲於元額中計減。則元額日縮。實是行不得之政。恐難輕議。今姑置之。何如。上曰。更令戶判。與本道伯消詳。更爲稟處。可也。出擧條上曰。戶兵判曾經此道伯。似詳其裏面矣。華鎭曰。每邑寺奴。元有定額。凡諸賜與。輒以元數之所生劃給。已例則然矣。此法近或不行。漸成弊端。而今此繡啓所請。雖不無意見。而亦似有難便之端矣。上曰。餘奴許施。元總除減。則事非穩當矣。性源曰。嶺南寺奴婢。果是痼弊。甚至於不欲平民。與之結姻。年前比摠之法。槪欲矯弊之意。此邑雖不足。彼邑若有餘。則以此充彼。裒多益寡。行之已數十年矣。生産輒加錄物。故卽許頉。則自可無難充之患。且雖以餘奴木觀之。其無不足可知。今此繡啓所論列。恐未諳本事目。只就一二邑所目擊者而仰請矣。臣曹待罪本藩。備知本事。故敢此仰達矣。尙喆曰。此慶尙道御史李時秀別單也。其一。本道貿鹽之立本取剩。雖不能一體罷之。一從市上公共之價。與私商混同發賣。無復有勒定榷利事也。本道煮鹽一事。雖是不可已者。貿販之際。幹事監色輩。專以榷利爲事。公私名號之各分。市直低仰之不同。有此稱冤之端。再昨年廟堂。亦以此筵達嚴飭。而今番繡衣論啓又如此。若使按道之臣。察其煮鹽之得失。定其發賣之貴賤。不敢操縱。奸弊莫售。則豈有此民受其弊。登聞朝廷之事乎。更令道臣。革其謬弊。着意擧行。而如是嚴飭之後。此等民怨。若復現發。則不能管飭之道臣。難免重責。以此分付。何如。上曰。依爲之。出擧條尙喆曰。日昨筵中。以嶺南御史書啓。吏判倉卒覆奏之際。咸昌縣監朴光晦。旣曰。査逋釐瘼。有褒無貶。安東前縣監申思運。到任屬耳。無他犯科。而混入於請拿之中。此兩邑守令拿問。竝安徐。開寧前縣監金元柱。居昌前府使許𡨶。繡啓所論。俱不尋常。不可以已遞其職。置而不論。此兩邑守令。竝施罷職之典。當該銓官。難免疎漏之失。推考。何如。上曰。依爲之。出擧條尙喆曰。今番都政。吏兵曹至出復職。尙有留窠。而兵曹之虛司果出六。多未區處。且久勤邊將之倒次。尤涉不察。吏曹判書李衍祥。兵曹判書李性源。竝推考。何如。上曰。依爲之。出擧條尙喆曰。當此歲末。金吾滯囚可悶。而同義禁李亨逵。旣帶夙夜之任。同義禁沈㶊之。方在就理。無以開坐云。沈㶊之所帶同義禁改差。何如。上曰。依爲之。出擧條命書傳敎曰。旣有開坐之命。本職多有相妨者。右承旨李亨逵許遞。前望單子。入之。上曰。承旨前望。不卽待令。事甚駭然。命書榻敎曰。吏曹假郞廳汰去。承旨前望。入之。以刑曹參判鄭元始爲都承旨。履禧曰。新除授都承旨鄭元始牌招。何以爲之乎。上曰。牌招。可也。出擧條命書傳敎曰。承旨房仍。左副爲兵房。同副爲刑房。樂性曰。大臣旣以金吾滯囚可悶仰達。今日卽開坐之日也。臣則見差享官。今方入齋。不得赴坐。勢不得不兩次堂擧行矣。曾有二次堂開坐之時矣。上曰。依此爲之。好矣。尙喆曰。刑曹判書李福源。聞其病狀。難責詞訟之任。漢城判尹金熤。有妨纂修之役。刑曹參議奇彦觀。在卿老病。勢難上來。竝姑許遞。何如。上曰。依爲之。出擧條命書傳敎曰。政官牌招開政。尙喆曰。凡有廟剡。例受備堂之薦。而今番東萊府使之薦望。一有司堂上外。更無爲之者。事體誠極未安。備局諸堂上。一竝從重推考。何如。上曰。不薦諸堂。越俸一等。可也。出擧條尙喆曰。卽今正卿以上。豈曰。不多而無故者少。位著之苟艱則甚矣。吏曹參判徐浩修。戶曹參判李命植。俱是久次。宜可陞秩。敢此仰達矣。上曰。依爲之。出擧條華鎭曰。卽見咸鏡監司鄭昌順年分啓本。則比摠外四百四十餘結。加分磨勘矣。此雖出於災歲爲民之意。而道臣之違越事目。如是擅分。極爲未安。該道道臣。依事目拿處。加分之數。一竝還實。何如。上曰。依爲之。尙喆曰。北路水災。果在於年分事目頒下之後。則何不狀聞加請。有此擅自加分乎。第聞曾前海西。有擅分之擧。而新還起起數。多於擅分。以功過相準之義。其時朝家。有所處分云。姑未知北關災實之報果如何。而事目至嚴。自下雖不敢爲弛張之論。但一年三遞易之餘。且當邊邑設賑之時。北關民事。誠可㦖矣。上曰。戶判更爲考奏。可也。出擧條性源曰。大臣俄已陳達矣。別抄金致亨。乃是首久勤。而緣臣昏謬。失於照檢。以副久勤金思欽先擬呂島。物情譁然稱屈。呂島萬戶金思欽。今姑改差。何如。上曰。依爲之。出擧條上曰。呂島萬戶。旣已改差。則無端落仕可矜。令該營使之待窠卽差。可也。柱國曰。呂島旣定以首久勤禁軍差出。則其代以金思欽塡差。好矣。上曰。兵判御將。相議爲之。可也。尙喆曰。小臣今日登對之後。從此謝事矣。若荷如天之恩。得遂引年之請。則退休丘壑。於臣爲至榮。而位極三事。效蔑絲毫。徒蒙聖渥。遽爾告退。生爲不忠之臣。死爲不忠之鬼。仰瞻耿光。便訣之忱。不能自定矣。精昏神迷。難以言語。畢陳前席。退將以文字。略暴衷悃。而殿下繼四百年之業。垂億萬禩之祐。宜法朝宗之盛事。俾貽燕翼之嘉謨。逢新滋慶。日懋聖學。先立規模。得用人才。以致太平。則卽臣區區之祝也。上曰。目今位著乏人。鼎席殆空。朝象泮渙之時。卿何出告退之語耶。一時許副。容或。可也。而致政之懇。決難許施矣。溵曰。首揆年雖當退。筋力尙旺。且有前人之踰此年限。不退者。多矣。豈可勉從其請也。仍命就坐。大司憲李𡊠。應敎朴天衡。掌令尹行晉。持平李兢淵李羽晉。獻納安廷玹。校理朴天行。副校理柳孟養趙鼎鎭。正言趙城鎭。進前傳啓。上曰。只擧末段。𡊠等。請喬桐府黜置罪人鄭致達妻。快正王法。以洩神人之憤。上曰。不允。𡊠等。請還寢罪人韓翼謩。金吾草記勿施之命。仍施遠竄之典。上曰。不允。𡊠等。請放歸田里罪人金相福。亟令王府。拿鞫嚴問。快正王法。上曰。不允。𡊠等。請黑山島圍籬罪人龜柱。亟加嚴鞫。快正王法。上曰。不允。𡊠等。請削黜罪人洪樂純。爲先中道付處。上曰。不允。措辭竝見上。大司憲李𡊠。掌令尹行晉。持平李兢淵李羽晉。獻納安廷玹。正言趙城鎭請彦衡養遂獻遂。竝令王府。設鞫嚴問。上曰。不允。𡊠等。請還寢會遂絶島定配之命。仍令王府。設鞫得情。上曰。不允。𡊠等。請還寢李觀源定配之命。更令王府。設鞫得情。上曰。不允。𡊠等。請遲晩後物故罪人啓能。亟施孥籍之典。上曰。不允。𡊠等。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。𡊠等。請物故罪人志恒之支屬應坐者。絶島散配。上曰。亟停勿煩。𡊠等請洪國榮爲先亟施遠竄之典。上曰。亟停勿煩。措辭竝見上。大司憲李𡊠。掌令尹行晉。持平李兢淵李羽晉。請大靜縣爲奴罪人金壽賢。依律處斷。上曰。不允。𡊠等。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。𡊠等。請大靜縣定配罪人聖中。亟令王府。設鞫嚴問。期於得情。夬正王法。上曰。不允。𡊠等。請削版罪人有臣宗甲義駿。竝令王府。設鞫嚴問。依律處斷。上曰。不允。𡊠等。請海南縣定配罪人李潤成。更令王府。設鞫得情。施以當律。上曰。亟停勿煩。𡊠等。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。𡊠等。請薪智島荐棘罪人瑩中。設鞫嚴問。夬施當律。上曰。不允。𡊠等。請濟州牧定配罪人後樂。亟令王府。更加嚴鞫。期於得情。上曰。不允。𡊠等。請定配罪人孫效忠等。仍令王府。更加嚴鞫。期於得情。上曰。不允。𡊠等。請楸子島安置罪人李普行。亟令王府。拿鞫嚴問。上曰。不允。措辭竝見上𡊠曰。惟我聖上臨御以來。欽恤之道。逈出尋常。改造刑具。頒行中外。八域含生。孰不欽仰。而乃者特命諸道。凡係重囚。使之錄啓。此實出於好生之意。審克之政也。蓋殺獄至嚴。人命至重。若其罪在罔赦。而或有倖逭。則恐歸蔑法之科。罪有可疑。而不從惟輕。則亦非恤刑之德也。其在愼庶獄之道。尤宜十分審理。參以情法。無少差謬。然後殺之生之。俱無其冤。況今窮陰已盡。三陽將返。此實聖人發政施仁之會也。請令秋曹堂上。爛漫講確。就議大臣。益加消詳後稟處。以爲明常刑導和氣之地焉。上曰。依啓。卿言。誠好矣。𡊠曰。簡拔人才。卽王政之大者也。聖上屢下溫綸。敷求賢俊。特命諸道。每歲登晉。而其所剡薦。未必盡公。顧其名實。未必相副。由是人才眇然。未有如近日我聖上側席之盛意。徒歸文具。有識之竊歎。當如何哉。顧今新正不遠。泰運將回。請亟令諸道道臣。另加搜訪。從公薦進。俾有實效焉。上曰。依啓。所奏亦嘉。𡊠曰。國家之所以維持者。紀綱是已。挽近以來。紀綱不立。朝廷不尊。至於李柱國事而極矣。本兵之長。管轄五營。體統自別。卿宰跟隨。亦有其限。法禁申嚴。而頃於親臨誓戒之夜。彼乃多率騶從。攔入闕門。故伊時兵判。據法禁止。則不思自反。乃以三百年所無等語。肆口咆喝。略無顧忌。此雖節目間小事。亦可見紀綱之掃地。而且於向日一武將傔從之曾以別監見汰者。稱以掖隷。恣意犯夜。至劫良女。見捉於捕廳巡邏。則渠雖是他邊大將。固當驚駭之不暇。而乃反循私營護。怒其捉致。詬責捕將。身爲將臣。其蔑法無嚴。至此之極。此等癡濫驕妄之類。不可置而不論。請御營大將李柱國。亟施削職之典。上曰。依啓。柱國卽起退出。𡊠曰。臣於向來待罪見職也。都下頑民之傷風敗俗者。隨聞捉得。移送秋曹。使之嚴繩。而其中千世柱爲名漢。定配於黃海道白翎鎭矣。曾未幾何。逃歸京中。自同平人。出沒閭巷。依舊行惡。民受其害。其所蔑法無忌。當如何哉。有罪定配者。何敢擅離。而此則地方官不能檢飭。致此逃還之境。此若置而不論。頑悍之徒。無以懲勵。請令秋曹。更爲譏捕嚴刑還配。當該地方官。施以譴罷之典。上曰。依啓。𡊠等。合所懷曰。今日臣子之所以明目張膽。齊聲仰請者。惟在於嚴懲討一節。而舊賊新逆。尙今假息。三司連啓。一味靳允。當斷不斷。悠泛爲事。此歲又將盡矣。今年如是。明年又如是。則王章無可伸之日。亂逆無可誅之期。若此不已。將至於人不爲人。國不爲國。此豈不懍然而寒心也哉。惟願殿下。廓揮乾斷。亟從臣等之請焉。上曰。已諭於前後三司之批。獻納安廷玹。正言趙城鎭。請大靜縣爲奴罪人金壽賢。更令王府。設鞫嚴問。依律處斷。上曰。不允。廷玹等請爲奴罪人河翼龍金重得。亟令王府。設鞫得情。快正王法。上曰。不允。廷玹等。請海南縣定配罪人李弘濟。亟令王府。設鞫嚴問。上曰。不允。廷玹等。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。廷玹等。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。廷玹等。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。廷玹等。請減死安置罪人大燮。亟寢酌處之命。仍令王府。設鞫得情。快正王法。上曰。不允。廷玹等。請減死罪人弼海。亟寢酌處之命。仍令王府。設鞫得情。快正王法。上曰。不允。廷玹等。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。亟停勿煩。廷玹等。請恒善支屬。亟命散配。時謙兄弟。竝投絶島。以嚴隄防。上曰。不允。廷玹等。請荐棘罪人瑩中。亟令王府。設鞫嚴問。快施當律。上曰。不允。廷玹等。請固城投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。廷玹等。請濟州牧減死定配罪人範聖。依律處斷。上曰。不允。廷玹等。請減死定配罪人德秀。亟令王府。更加嚴鞫。快正王法。上曰。不允。廷玹等。請逆賊尙魯。亟施孥戮之典。上曰。不允。廷玹等。請前判書李溎。亟施島配之典。上曰。亟停勿煩。廷玹等。請具庠。設鞫嚴問。依律處斷。上曰。不允。廷玹等。請趙宗鉉。亟施絶島定配之典。上曰。不允。措辭竝見上廷玹曰。國穀擅弄。自有當律。刑具校正。新布定式。科條燦然。德意藹然。而法久生弊。人不知戢。綉啓纔登。罪犯多著。以此推類。寧不寒心。請飭諸道道臣。申明典章。守宰之蔑法違令。犯逋濫刑者。隨發嚴繩。俾知懲畏。上曰。依啓。廷玹曰。目今人心未定。國勢甚危。其在慮患防微之道。莫宜小忽。雖於左右僕御之賤。亦當愼擇。況念別軍職之任。尤非他武士之比。出入深嚴之地。常處宿衛之列。班秩似輕。關係實大。除非謹恪之人。難置掄揀之中。如鄭彦衡之輕詐詭誕。而語言不愼。至如李格之麤濫浮雜。而行跡不端。衆人指目。識者憂歎。如此等類。不合近列。請別軍職鄭彦衡李格。竝令刊汰。上曰。依啓。廷玹等。合所懷曰。向者。京外刑獄之歲前斷讞。飭敎薦嚴。此誠振礪之一端。刑政之急務。若論其所當先者。則莫如懲討。而三司故紙。徒成文具。二字之例批。未承準許。屢年相持。今歲且莫。凶逆自在。王章未伸。此近本末之倒置。而誠恐隄防之或弛。臣等。謂亟回三思。竝允諸啓。宜矣。上曰。已諭於都憲所懷。上曰。吏判應知伊時顚末矣。衍祥曰。向者親臨誓戒之夜。臣果申飭跟隨。則李柱國有所說話矣。上曰。此是大關國綱。御將渠焉敢以四百年所無等說。恣口咆喝乎。況是兵判。管轄五營。則尤何敢以詬叱之語。侵及兵判乎。且李邦一之以掖隷爲傔從者。萬萬寒心。則欲爲顧護之計。反責禁捉之捕將。亦豈不萬萬無嚴者耶。兵判出金虎門外。捉致該捕校及李邦一之傔從。各別査問以奏也。宇鎭曰。御營大將李柱國。因臺啓削職矣。將兵之任。不可無摠察之人。何以爲之乎。上曰。都提調兼察。可也。出擧條宇鎭曰。御營大將出代間。以都提調摠察事。命下矣。在前如此之時。或有都提調命招之時。或有從事官發牌。聽傳敎之例。今番則。何以爲之乎。上曰。從事官發牌。可也。出擧條御營從事官元綮鎭召入。聽傳敎出去。尙喆曰。將望今當擬入。而李敬懋方在拿處中。擬望之人乏少矣。果欲新通。而亞將中。實無可擬之人。何以爲之乎。上曰。新通有所重難。以舊通二望擬入。似好矣。上曰。李敬懋則坐於統營還穀事乎。尙喆曰。統還之每年停捧。便成統營之謬例。而非近年創出之事矣。至於守令。則旣已停捧之後。又以未捧爲已捧。瞞報統營。以致穀總之年年耗縮。此誠統營之一大弊矣。上曰。統還當初屢十萬石。年又年減之又減。今至於太半減縮者。全是守令彌縫以已捧之故也。然則守令之罪。有浮於統帥矣。尙喆曰。然矣。上曰。該司久任郞廳。後日來待。可也。仍命退。諸臣以次退出。